**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 15.12.2019, ora 08.00 – 16.12.2019, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 16.12.2019, ora 07.00**

**RÂURI**

**Debitele au fost, în general, staționare,** exceptând cursul mijlociu și inferior al Someșului, cursul inferior al Crasnei, râurile din bazinele mijlocii ale Buzăului, Bistriței și Prutului, unde au fost în creștere prin propagare, și cursul mijlociu și inferior al Ialomiței, cursului inferior al Oltului și cursului mijlociu al Argeșului, care au fost în scădere

Formaţiunile de gheaţă (gheaţă la maluri, izolat pod de gheață) prezente pe râurile din Transilvania, nordul Munteniei și Moldova au fost în diminuare, restrângere şi eliminare.

Debitele se situează, în general, la valori cuprinse între 30-100% din mediile multianuale lunare, mai mici (sub 30% din normalele lunare) pe: Crasna, Crişul Alb, Crişul Negru, Barcău, Bega Veche, Timiş, Moraviţa, Caraş, Rm. Sărat, Tazlău, Bârlad, Jijia, cursul inferior al Bistriței, unii afluenţi ai Someșului (Sălăuţa, Şieu, Ilişua, Lonea, Fizeş, Lăpuş), ai Mureșului (Luţ, Comlod, Feernic, Vișa, Secaș, Ampoi, Râul Mare), Oltului (Ghimbăşel, Turcu, Hârtibaciu, Cerna) și mai mari (peste 100% din normalele lunare) pe cursul inferior al Jiului, Motru, unii afluenți ai Oltului (Arpășel, Cârțișoara, Săliște, Lotru, Olănești, Bistrița, Luncavăț, Iminog) și unele râuri din Dobrogea (Slava, Hamangia, Râmnic).

Nivelurile pe râuri la stațiile hidrometrice se situează **sub COTELE DE ATENȚIE.**

**Debitele vor fi, în general, staţionare,** exceptând cursul inferior al Someșului, Buzăului, Bistriței și Prutului care vor fi în creștere prin propagare.

Formaţiunile de gheaţă (gheaţă la maluri, izolat pod de gheață) existente vor fi în restrângere, diminuare şi eliminare.

Nivelurile pe râuri la stațiile hidrometrice se vor situa **sub COTELE DE ATENȚIE**.

**DUNĂRE**

Debitul la intrarea în ţară (secţiunea Baziaş) în intervalul 15.12.2019 – 16.12.2019 a fost în scădere, având valoarea de 3900 m3/s, sub media multianuală a lunii decembrie (5200 m3/s).

În aval de Porţile de Fier, debitele au fost în creştere la Gruia şi în scădere pe sectorul Calafat – Tulcea.

Debitul la intrarea în ţară (secţiunea Baziaş) va fi staţionar (3900 m3/s).

În aval de Porţile de Fier, debitele vor fi staţionare la Gruia şi în creștere la Calafat și în scădere pe sectorul Bechet – Tulcea.

**2.** **Situația meteorologică în intervalul 15.12.2019, ora 09.00 – 16.12.2019, ora 06.00**

**ÎN ŢARĂ**

**Vremea a fost predominant frumoasă,** iar valorile de temperatură s-au situat cu mult peste normele perioadei, abaterea pozitivă față de mediile climatologice fiind în general între 7 și 11 grade. Cerul a fost variabil. Vântul a suflat slab și moderat cu intensificări temporare pe crestele montane, unde a atins la rafală viteze în general între 90 și 120 km/h, spulberând trecător zăpada. În nordul Carpaților Orientali trecător a nins slab, iar în nordul Transilvaniei, spre sfârșitul intervalului, izolat, a plouat slab și a fost burniță.  Stratul de zăpadă era prezent doar la munte și măsura până la 60 cm la stația meteorologică Bâlea Lac. Temperaturile maxime s-au încadrat între 1 grad la Voineasa și 17 grade la Oravița. La ora 06.00 se înregistrau valori termice cuprinse între -5 grade la Brașov, Întorsura Buzăului și Miercurea Ciuc și 12 grade la Borod. Izolat, în Banat, Muntenia și Oltenia a fost ceață.

**Observaţii**: *de ieri de la ora 06.00 au fost în vigoare 4 atenționări cod galben pentru fenomene meteorologice periculoase imediate, după cum urmează: 3 de SRPV Bacău și 1 de CNPM pentru Muntenia.*

**LA BUCUREŞTI**

**Vremea a fost frumoasă,** cu valori termice mult mai ridicate decât cele specifice perioadei. Cerul a fost variabil, mai mult senin noaptea. Vântul a suflat slab și moderat. Temperatura maximă a fost de 12 grade la Filaret și Băneasa și de 13 grade la Afumați. La ora 06.00 se înregistrau -2 grade la Băneasa, 0 grade la Afumați și 2 grade la Filaret.

**3. Prognoza meteorologică în intervalul 16.12.2019, ora 09.00 – 17.12.2019, ora 09.00**

**ÎN ŢARĂ**

**Vremea va fi predominant frumoasă**, iar procesul de încălzire va continua urmând a se înregistra temperaturi cu mult mai ridicate decât cele normale perioadei. Cerul va fi variabil, iar vântul va sufla slab și moderat, cu intensificări pe crestele montane. Temperaturile maxime se vor încadra între 8 și 16 grade, iar cele minime între -8 grade în depresiunile Carpaților Orientali și 9 grade în Dealurile de Vest. Dimineața și noaptea, pe suprafețe mici, va fi ceață.

**LA BUCUREŞTI**

**Vremea va fi frumoasă** și deosebit de caldă pentru această dată. Cerul va fi mai mult senin, iar vântul va sufla slab până la moderat. Temperatura maximă va fi de 13...14 grade, iar cea minimă de 2...3 grade, mai coborâtă în zona preorășenească.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2.Pe râurile interioare**

**ABA Siret Bacău, informează că la 15.12.19, ora 10:30, a avut loc o deversare de produs petrolier din conducta amestec 4, din colector 11 Cilioaia, a OMV Petrom, pe raza Localităţii Zemeş, jud Bacău.** Au fost oprite sondele (oprit alimentare spărtura). A fost afectat solul pe 1 mp şi cursurile de apă, pr. Humarie pe 10m, la (confluenţa cu râu Tazlău) şi prin propagare 100 de m pe râul Tazlău. OMV Petrom acţionează pentru depoluare cu 4 baraje flotatante pe râul Tazlău.

Ulterior s-a intervenit prin oprirea pompării sondelor, montarea unui şarnier şi aplicarea a 6 baraje pe o lungime de 500 m, pe cursul pr. Humărie şi râul Tazlău;

S-a procedat imediat la colectarea produsului petrolier, cu vidanja, cantitatea de 200 litri. S-au spălat malurile pr. Humărie cu maşina de pompieri şi motopompe.

**2.3.Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**ANPM -** Agenţia Naţională pentru Protecţia Mediului informează că, din rezultatele analizelor efectuate la data de 12.12.2019, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană, cu valoarea limită zilnică de 50 µg/mc.

1. **În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 12-13.12.2019 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE